官舍庭前古梅尋常開拶歲暮余整歸裝而乃蚤花不容自默
作者：徐集孫
朝代：宋

paragraphs: 猙獰古怪虬龍枝，著花傳舍賓歲晚。
往往來來幾番人，老大相期疑未諼。
顧我冷眼慣相看，嗅花嚼蕊當餐飯。
橫斜峭拔耐雪霜，肯媚陽和齊婉娩。
把酒邀月共說詩，疎影上衣成繾綣。
朔風吹夢入家山，鼓舞倦矣客兮返。
誰謂花先常歲期，澈夜萬葩玉一本。
花應有心餞我行，吐芳非爲冬日煖。
我亦逆知此花意，孤潔難與俗人混。
似嫌托根富貴場，不若棲身山林穩。
惜乎花只不能言，一花一心誠懇懇。
任它世間競酣桃李春，花獨與我結交歲寒遠。